‘เมเจอร์’ลุยโรดโชว์ดึงฝรั่งถือหุ้น
&#8220;วิชา&#8221; นำ &#8220;เมเจอร์&#8221;ตะลุยโรดโชว์ หวังดึงสัดส่วนต่างชาติกลับระดับเดิม 40% หลังการเมืองนิ่ง กำไรแข็งแกร่ง
16 ส.ค. 2554

“วิชา” นำ “เมเจอร์”ตะลุยโรดโชว์ หวังดึงสัดส่วนต่างชาติกลับระดับเดิม 40% หลังการเมืองนิ่ง กำไรแข็งแกร่ง 
นายวิชา พูลวรลักษณ์ ประธานกรรมการบริหาร บริษัท เมเจอร์ ซีนีเพล็กซ์ กรุ้ป (MAJOR) เปิดเผยว่า ปีนี้เมเจอร์ได้เริ่มกลับมาจัดพบปะนักลงทุนต่างชาติ (โรดโชว์) หลังจากได้ชะลอไป 2-3 ปี โดยมีแผนจะไปสิงคโปร์สัปดาห์หน้าตามคำเชิญของเครดิตสวิส และต้นเดือน ก.ย. จะไปพบนักลงทุนในนิวยอร์กด้วยตนเอง รวมแล้วปีนี้จะโรดโชว์ 6 ครั้ง ในฮ่องกง สิงคโปร์ อังกฤษ และสหรัฐ
สาเหตุที่กลับมาทำโรดโชว์เนื่องจากการเมืองเริ่มนิ่ง และบริษัทมีความแข็งแกร่งทางด้านผลประกอบการ จึงเห็นว่าเป็นจังหวะดีในการไปพบผู้ลงทุนต่างชาติ เพราะหวังให้นักลงทุนกลุ่มนี้ที่รับผลกระทบจากวิกฤตเลห์แมน บราเธอร์ส ให้กลับมาถือที่ระดับเดิม 40% 
“ปัจจุบันนักลงทุนต่างชาติของเมเจอร์ยังไม่กลับมายังคงที่ระดับ 25% ขณะนี้เป็นจังหวะดี เรามีกำไร 5 ไตรมาสเติบโตดีไปให้ข้อมูล จะสามารถเรียกความมั่นใจในการลงทุนกลับมาได้ แม้ว่าเศรษฐกิจของสหรัฐและยุโรปมีปัญหา แต่ยังมีกองทุนที่ต้องการลงทุนอีก จึงเป็นจังหวะดีจะไปสร้างความมั่นใจ เพราะนักลงทุนเหล่านี้ถือระยะยาวเป็นปี” นายวิชา กล่าว 
ภายหลังกำไร 6 เดือนแรกมีรายได้ 1,988 ล้านบาท และกำไรสุทธิ 293 ล้านบาท โต 42% และ 94% ตามลำดับ เกินเป้าหมายที่ตั้งไว้รายได้จะโต 10-15% จึงได้ปรับเป้าหมายเป็น 20-25% และเชื่อว่าในส่วนของกำไรน่าจะโตได้ในอัตราเดียวกัน